ORDE do 10 de xuño de 2005 de aprobación definitiva do III Proxecto de modificación das normas subsidiarias de planeamento urbanístico de Agolada (Pontevedra). (Expediente PO-04011).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 23/06/2005

1. O municipio de Agolada (Pontevedra) posúe como instrumento de planeamento vixente unhas normas subsidiarias de planeamento municipal (desde agora NN.SS.) aprobadas definitivamente pola Comisión Provincial de Urbanismo de Pontevedra o 9 de xaneiro de 1991.
2. No ámbito da Comunidade Autónoma de Galicia está en vigor, como regulación da actividade urbanística, a Lei 9/2002, do 30 de decembro, de ordenación urbanística e protección do medio rural de Galicia, cuxo texto foi modificado pola Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG números 252 e 254, do 31 de decembro de 2002 e de 2004, respectivamente) (desde agora LOUGA).
3. O concello de referencia tramita esta modificación, que ten por obxecto:
a) O cambio de clasificación dun ámbito de solo rústico de protección ordinaria, en solo urbanizable non delimitado de uso industrial, xustificado ao longo do expediente, e que ten por finalidade poder dar axeitada resposta ás demandas de solo industrial nese municipio nunha zona lindante co actual polígono industrial.
b) A modificación da ordenanza nº 4 zona de respecto do patrimonio (artigo 41 das NN.SS.) para incluír entre os usos permitidos o de equipamento sociocultural.
c) A modificación das normas de ordenación das zonas forestais (artigo 50 das NN.SS.) para adecuar as condicións de uso ás determinacións da LOUGA.
4. De conformidade co disposto na dita disposición transitoria primeira 1 g) da LOUGA, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón das pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente a informe preceptivo (artigo 85.1º da LOUGA) da Consellería de Política Territorial, Obras Públicas e Vivenda (CPTOPV), sendo emitido o 8 de xuño de 2004, con observacións ao proxecto daquela presentado, e que se ten por cumprido co contido do documento que hoxe se analiza.
b) Deseguido, o Pleno da Corporación, en sesión do 1 de xullo de 2004, acordou a aprobación inicial da modificación, que foi posteriormente sometida a información pública, sen que fosen formuladas alegacións, e aprobada provisoriamente o 27 de outubro de 2004.
c) Constan no expediente os respectivos informes favorables, con sinalamento de determinacións, emitidos pola Comisión Territorial do Patrimonio Histórico e pola Delegación Provincial de Pontevedra da Consellería de Cultura, Comunicación Social e Turismo da Xunta de Galicia (por delegación do director xeral do Patrimonio Cultural), de datas 24 e 27 de abril de 2004, respectivamente.
d) A Comisión Superior de Urbanismo de Galicia, en sesión do 9 de xuño de 2005, informou favorablemente o expediente para os efectos do disposto no artigo 95.2º da LOUGA, co sinalamento da prescrición que se recolle nesta orde.
5. No que atinxe aos citados informes, do 24 e 27 de abril de 2004, emitidos pola Comisión Territorial do Patrimonio Histórico e pola Delegación Provincial de Pontevedra da Consellería de Cultura, Comunicación Social e Turismo da Xunta de Galicia, cómpre sinalar que deberán ser cumpridos cando se aborden os correspondentes instrumentos de desenvolvemento desta modificación.
6. En virtude do disposto nos artigos 89.1º, 93.4º e 95.2º da LOUGA, a competencia para a aprobación definitiva das modificacións dos plans proxectos, normas e ordenanzas correspóndelle ao conselleiro competente en materia de urbanismo e ordenación do territorio, logo do informe favorable da Comisión Superior de Urbanismo de Galicia, cando esas modificacións supoñan un cambio de clasificación de solo rústico en urbanizable, como é o caso.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como a proposta da Dirección Xeral de Urbanismo, desta mesma data,
DISPOÑO:
Artigo 1º.-Aprobar definitivamente, nos termos sinalados nos fundamentos anteriormente recollidos nesta orde, o expediente do III Proxecto de modificación das normas subsidiarias de planeamento urbanístico de Agolada (Pontevedra), que fora aprobado provisoriamente polo concello o 27 de outubro de 2004, coa precisión de que deberá darse o axeitado cumprimento ao informe favorable, do 27 de abril de 2004, emitido pola Delegación Provincial de Pontevedra da Consellería de Cultura, Comunicación Social e Turismo da Xunta de Galicia.
Artigo 2º.-De conformidade co disposto nos artigos 92 da dita Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Pontevedra.
Disposición derradeira
Primeira.-Recursos.
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de xuño de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda